Imtella' Ottubru 28, 2020 - Aġġornata 29 Ta' Ottubru, 2020 3:59pm Il-Ministru għat-Trasport, Infrastruttura u Proġetti Kapitali, Ian Borg qal li l-Aġenzija Projects Malta qed taħdem biex tagħmel riġenerazzjoni ta' żoni fil-pajjiż li huma mitluqa. Il-Ministru Borg li kien qed jitkellem fil-Parlament fuq l-estmi ġenerali tal-Ministeru li jmexxi qal li manwal ta' kif topera Projects Malta ġie mfassal u diskuss mal-Avukat tal-Istat u l-Awditur Ġenerali qabel jidħol fis-seħħ. Huwa qal li dan biex ikun hemm aktar trasparenza. Il-Ministru Borg irrefera għall-proġetti infrastrutturali fit-toroq u qal li dawn se jtaffu l-problema tat-traffiku fin-nofsinhar ta' Malta li qal kienu minsijin fi żmien gvernijiet Nazzjonalisti. Qal li bi tpattija għal qlugħ ta' siġar fejn saru dawn it-toroq ġodda, il-Gvern ħawwel eluf f'postijiet oħra fosthom 80,000 siġra ġdida fil-park nazzjonali waqt li nħolqu spazji ġodda miftuħa. Il-Ministru għat-Trasport tkellem ukoll dwar inċentivi f'dan il-qasam. Irrefera għat-trasport marittimu u qal li Malta għandha l-akbar reġistru ta' vapuri merkantili fl-Ewropa u s-sitt l-akbar fid-dinja. Qal ukoll, illi minkejja l-pandemija li laqtet ħażin l-ivvjaġġar bl-ajru kompla jikber ir-reġistru tal-avjazzjoni. Il-kelliem ewlieni tal-Oppożizzjoni fuq l-Infrastruttura, il-Perit Toni Bezzina kkritika lill-Gvern fuq dak li sejjaħ nuqqas ta' pjan dwar proġetti infrastrutturali tant li n-nies igergru minħabba li jingħalqu it-toroq waqt ix-xogħlijiet bi problemi għat-traffiku. Huwa qal li għandu jogħla l-livell fix-xogħol li jsir fuq it-toroq biex ikun assigurat l-aħjar użu ta' flus il-poplu. Il-Perit Bezzina qal li r-riforma tal-Gvern fil-qasam tal-kostruzzjoni fejn tidħol is-sigurtà tan-nies falliet minħabba nuqqas ta' infurzar tar-regolamenti. Huwa qal li l-Awtorità tal-Bini u Kostruzzjoni għandha tingħata riżorsi meħtieġa biex twettaq infurzar b'mod effettiv. Huwa reġa' sejjaħ għall-inkjesta pubblika biex ikun stabbilit jekk il-Gvern setax ħa miżuri u kienet tkun evitata it-traġedja tal-bini fil-Ħamrun li wasslet għall-mewt tas-Sinjura Miriam Pace. Il-Perit Bezzina tkellem ukoll dwar il-ħtieġa li l-Gvern jilqa' l-emendi li l-Oppożizzjoni ressqet għal-liġi dwar il-professjoni tal-inġiniera.